Robert Furchgott
Robert Furchgott, 1916-2009, amerikansk biokemiker og farmakolog; 1956-88 professor i farmakologi ved State University of New York. Fra 1950'erne udarbejdede han metoder til at undersøge, hvilke faktorer der medvirker ved ændringer af blodkars udvidelse respektive sammentrækning. Han kunne i 1980 påvise, at der i blodkarrenes inderste cellelag (endothel) dannes et blodkarudvidende stof, som han kaldte endothelium-derived relaxing factor (EDRF), men han var ikke i stand til at identificere stoffet. I 1986 påviste Ferid Murad og Louis Ignarro, at EDRF er identisk med nitrogenoxid.
De modtog alle tre nobelprisen i fysiologi/medicin i 1998 for udforskningen af nitrogenoxids biologiske rolle som signalstof.